Død snø-trailer: - Umulig uten å vise gørr og vold

PARK CITY, UTAH (VG) Blod! Gørr! Vold! Se den nye traileren til splatterfilmen «Død snø 2» her. (Obs! 15-årsgrense!)

22. januar 2014

Artikkelen er over seks år gammel

Av MARI GLANS

«Død snø 2» har allerede gjort suksess på Sundance filmfestival, hvor den hadde premiere natt til mandag. Nå er endelig traileren klar, og du kan se den eksklusivt her på VG Nett.

OBS! Inneholder sterke scener! Traileren har 15-årsgrense i Norge.

- Dette er ikke en trailer som blir klistret foran «Olsenbanden jr.», men det er jo umulig å lage en trailer til denne filmen uten å vise gørr og vold, da hadde det blitt slappe greier, påpeker regissør Tommy Wirkola.

Han synes traileren er blitt veldig bra, og særlig er han fornøyd med bruken av «Infernal Galop» av komponisten Jaques Offenbach (bedre kjent som can can-låta journ. anm) som soundtrack til en rekke gørrete scener.

- Det er noe morsomt med å bruke en gladlåt til de scenene vi viser, og av en eller annen merkelig grunn så fanger det tonen i filmen veldig bra. Jeg er ekstremt fornøyd med traileren og jeg gleder meg til reaksjonene fra publikum, sier han.

I det siste har det vært en trend at filmskapere brenner av alt kruttet i traileren, så når folk ser filmene på kino har de allerede sett de beste scenene. Regissør Wirkola lover at det ikke er tilfellet her.

- Du får se en del av actionscenene, men det er mye av det humoristiske og sjokkerende vi ikke kunne vise i traileren, så det er masse godbiter igjen, lover han.

- Det viktigste var å illustrere at dette er en mye større film og at den er veldig annerledes enn den første, legger regissøren til.

SLO MOTSPILLEREN TIL BLODS: Vegar Hoel forteller at det gikk en kule varmt da han og Gamst spilte inn sloss-scener. Innimellom slo Hoel motspilleren til blods. Foto: FREDDY LUDVIK LARSEN/TAPPELUFT PICTURES

Kultfilm

«Død snø» er allerede blitt en kultfilm, og har mange hengivne fans. Noen er mer entusiastiske enn andre.

- Jeg får e-poster fra folk som har tatovert inn karakteren min på kroppen. En fyr hadde dekket hele ryggtavlen sin. I begynnelsen ble jeg litt sjokkert, men da jeg fikk tenkt meg om synes jeg det bare var kjempekult. Det er jo en ære! stråler Ørjan Gamst som spiller nazizombieleder Herzog. Han elsker rollen.

- Jeg får du levd ut alle guttedrømmene mine, som å banke folk med hammer, humrer han.

- Nei da, jeg tuller, men det er utrolig moro å spille bad guy! Man vokser en halvmeter når man har fått på seg kostyme og sminke, ser seg selv i speilet og tenker at «Jøss, han der ser skummel ut», sier han.

GØY MED BAD-GUY ROLLE: Ørjan Gamst spiller nazizombieleder Herzog, og har fått mange fans i kjølvannet av «Død snø»-suksessen. Noen har sågar tatovert inn karakteren hans på kroppen. FOTO: FREDDY LUDVIK LARSEN/TAPPELUFT PICTURES



Det var en krevende filminnspilling, og både Gamst og hovedrolleinnehaver Vegar Hoel (som spiller filmens helt Martin) fikk kjørt seg.

- Vi sloss jo en del, og begge fikk flere saftige blåmerker. Jeg slo Ørjan til blods et par ganger. Det er fort gjort når man får beskjed av regissøren om å gi jernet, forteller Hoel.

Han syntes det var gøy å spille Martin igjen, til tross for at innspillingen var alt annet enn glamorøs.

- Da jeg husket tilbake til innspillingen av den første «Død snø»-filmen, tenkte jeg at «det var jo en fin tur i skogen», man har jo en tendens til kun å huske de hyggelige tingene. Men da vi skjøt de første scenene i Alta i 17 minusgrader og jeg var dekket av vått, klissete blod, var det litt sånn «Å ja, nå husker jeg det! Det var egentlig var det helt jævlig dette her», ler han.

«I Bergen bor det rike mennesker»

I tillegg til de norske skuespillerne medvirker også amerikanske Jocelyn DeBoer, Martin Starr og kanadiske Ingrid Haas.

Trioen storkoste seg på settet til «Død snø 2» og er fulle av lovord om både regissøren, crewet og sine norske medspillere.

- Det var en utrolig opplevelse. Alle på settet er som en stor familie, og det var så moro å være tilstede på premieren og se publikum le og kose seg, sier DeBoer.

ENGELSKTALLENDE TRIO: Amerikanske Jocelyn DeBoer (i brunt), Martin Starr (t.v.) og kanadiske Ingrid Haas utgjør det engelskspråklige alibiet i «Død snø 2». De spiller en trio med nerdete zombiejegere, som kommer filmens helt Martin (Vegar Hoel) til unnsetning. Foto: AFP



Hun og to andre kommer til Norge når filmen har premiere 12. februar. Starr har vært i Norge før, men for de to jentene blir dette den første turen til landet vårt. På spørsmål om hva de vet om Norge, nøler de litt.

- Jeg vet at nordmenn er veldig moteriktige, også uttaler de navnet mitt riktig, det skal bli gøy å høre! Jeg vet også at dere har gratis helsevesen og at folk er veldig ærlige og direkte, sier Ingrid Haas.

- Jeg vet at rike mennesker bor i Bergen, at dere har bare fire timer med dagslys på vinteren og at reinsdyrhjerte blir ansett som en delikatesse. Og alt er dyrt! smiler DeBoer.

Alle de tre ser frem til turen.

- Det er så kult at vi skal til Norge, vi gleder oss! sier trioen.

Publisert: 22.01.14 kl. 19:06

Les også